Ole Sohn (SF), 2003-01-31:
Der er det at sige om eksklusivaftaler, at det udelukkende er et spørgsmål om frivillige aftaler, som sætter rammerne for frivillige ansættelsesforhold.
Ingen kan derfor i det danske retssamfund påtvinge nogen en eksklusivbestemmelse, og det er der otte forklaringer på.
For det første: Alle eksklusivaftaler er indgået frivilligt som en del af en overenskomst, der kræver to parters underskrifter.
For det andet: Overenskomster om eksklusivbestemmelser kan ændres og ophæves.
Det er et spørgsmål om forhandling og pris - hvad man vil give for at få en eksklusivbestemmelse, og hvad man vil give for at få den væk - og det er en frivillig aftale. For det tredje: Eksklusivaftaler er udformet således, at allerede ansatte ikke kan tvinges til at melde sig ind i et forbund, de ikke er medlem af.
Eksklusivaftaler vedrører alene fremtidige ansættelser, og dermed er det en frivillig sag, om man vil arbejde et sted, hvor man ifølge overenskomstmæssige bestemmelser skal være organiseret i en bestemt faglig organisation.
For det fjerde: Når man ansættes under en overenskomst, der indeholder en eksklusivbestemmelse, har man krav på som i alle andre sammenhænge at få et ansættelsesbrev, hvoraf ansættelsesvilkårene fremgår.
Det vil sige, at forud for ansættelsen kender man betingelserne.
For det femte: I dag er der ca. 200.000 på arbejdsmarkedet, som arbejder under eksklusivbestemmelser, mens 2,5 millioner ikke gør det.
Det vil sige, at der er rige muligheder for at vælge arbejdspladser, hvor man kan få opfyldt sine behov, og jeg vil nok sige, at de, der har de allerstørste problemer på det danske arbejdsmarked, er de mange hundrede tusinde, som helt er udelukket fra overhovedet at få et arbejde, men er henvist til arbejdsløshedsdagpenge.
For det sjette: Skulle der ske det, at man blev ansat på en virksomhed, uden at man kan få et ansættelsesbrev, og uden at man er gjort bekendt med eksklusivbestemmelserne, og man efterfølgende får et problem hermed,
vil den person, som ikke ønsker at indgå i en faglig organisation og derfor bliver afskediget, få en erstatning for uberettiget afskedigelse.
Det er et ansvar, arbejdsgiveren står med.
For det syvende: Ifølge dansk retspraksis kan en lønmodtager i dag ikke tvinges ind under en eksklusivaftale
, hvis den ikke eksisterer på arbejdspladsen, når vedkommende bliver ansat. For det ottende: Højesteret har faktisk fastslået, at af de syv forannævnte grunde er eksklusivbestemmelser med til at sikre aftalefriheden på det danske arbejdsmarked, og derfor er eksklusivbestemmelserne ikke i konflikt med konventioner om menneskerettigheder. Det er i al sin enkelhed det, der er tale om, når vi taler eksklusivbestemmelser.
Når SF skal tage stilling, gør vi det ud fra friheden til at indgå aftaler på arbejdsmarkedet og friheden til at vælge, hvor man vil arbejde, og vi gør det også ud fra princippet om, at vi ønsker mindre stat og mere samfund.
Vi troede faktisk også, at det er en liberal holdning, men jeg kan forstå, at Venstre og De Konservative går ind for mere stat. Det sidste, jeg vil sige, er angående spørgsmålet om, hvad der sker i forbindelse med udvidelsen af EU.
Her betyder eksklusivbestemmelserne faktisk temmelig meget.
Det gør de allerede i dag, når det gælder om at sikre et velordnet og reguleret arbejdsmarked, men det er klart, at når man kommer i en situation, hvor arbejdsmarkedet kan tiltrække arbejdskraft, som ikke er vant til at arbejde under samme organiserede forhold, vil der være mulighed for, at svage sjæle blandt arbejdsgiverne, som allerede i dag udnytter utrolig megen arbejdskraft illegalt, også vil forsøge at udnytte arbejdskraften legalt til løntrykkeri.
Derfor er det vigtigt, at det er et reguleret arbejdsmarked
- ikke alene af hensyn til den enkelte faglige organisation og den enkelte arbejdsgiver, men også af hensyn til den enkelte lønmodtager er det i alles interesse, at der er et reguleret arbejdsmarked, og at platuglerne blandt arbejdsgiverne på det danske arbejdsmarked kan blive overbevist om, at det er vigtigt, at der er nogle overenskomstmæssige bestemmelser, og at det kan være nødvendigt, at de også indeholder en eksklusivbestemmelse.
Af disse meget frihedsorienterede grunde kan vi ikke støtte det af regeringen fremsatte lovforslag.
Vi mener faktisk, at det fører til mere stat og mindre samfund, og det er ikke i overensstemmelse med SF's politik.